IZVEDBENI SKLEP KOMISIJE

z dne 28. avgusta 2017

o objavi vloge za spremembo specifikacije za ime v vinskem sektorju iz člena 105 Uredbe (EU) št. 1308/2013 Evropskega parlamenta in Sveta v Uradnem listu Evropske unije

(Pla I Llevant (ZOP))

(2017/C 284/07)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (1) ter zlasti člena 97(3) Uredbe,

ob upoštevanju naslednjega:

Komisija je vlogo preučila in ugotovila, da so pogoji iz členov od 93 do 96, člena 97(1) ter členov 100, 101 in 102 Uredbe (EU) št. 1308/2013 izpolnjeni.

SKLENILA:

Edini člen

Vloga za spremembo specifikacije za ime „Pla I Llevant“ (ZOP) v skladu s členom 105 Uredbe (EU) št. 1308/2013 je v Prilogi k temu sklepu.

V skladu s členom 98 Uredbe (EU) št. 1308/2013 je objava tega sklepa podlaga za uveljavljanje pravice do ugovora zoper spremembo specifikacije iz prvega odstavka tega člena v dveh mesecih od datuma njegove objave v Uradnem listu Evropske unije.

(1) UL L 347, 20.12.2013, str. 671.

PRILOGA

„PLA I LLEVANT“

PDO-ES-A1038-AM03

Datum vložitve vloge: 11. februar 2016

VLOGA ZA SPREMEMBO SPECIFIKACIJE PROIZVODA

1. Predpisi, ki se uporabljajo za spremembo

Člen 105 Uredbe (EU) št. 1308/2013 – sprememba, ki ni manjša

2. Opis spremembe in razlogi zanjo

2.1 Prenos preverjanja specifikacije proizvoda na nadzorni organ

Pristojni organ je prenesel preverjanje skladnosti s specifikacijo proizvoda, ki se uporablja za to ZOP, na svet za označbo porekla „Pla i Llevant“, ko ga je februarja 2012 akreditiral španski nacionalni akreditacijski in certifikacijski organ (ENAC).

Ta sprememba se nanaša samo na točko 9 specifikacije proizvoda in ne na enotni dokument.

2.2 Razširitev razmejenega območja

Sprememba obsega razširitev razmejenega območja na občino Santanyi.

Točka 4 specifikacije proizvoda in točka 5 enotnega dokumenta se zato spremenita.

Razlogi za spremembo so naslednji:

— Občina Santanyi meji na občini Campos in Felanitx, ki ležita na območju zaščitene označbe porekla „Pla i Llevant“.

— Tradicija pridelovanja vina v občini Santanyi je prisotna v vsej njeni zgodovini.

— Značilnosti okolja in tal v občini so iste kot na preostalem geografskem območju ZOP „Pla i Llevant“.

— Prejšnje eksperimentalne raziskave so bile izvedene z grozdjem vinske trte, ki se goji v občini Santanyi, in sicer v skladu s pravili ZOP „Pla i Llevant.“

— Te raziskave so pokazale, da vino iz grozdja, pridobljenega v občini Santanyi, izpolnjuje zahteve glede kakovosti (fizikalne, kemijske in organoleptične) za označbo porekla „Pla i Llevant“.

Njena vključitev med občine za proizvodnjo vin z ZOP „Pla i Llevant“ je popolnoma upravičena.

ENOTNI DOKUMENT

1. Registrirano ime

Pla I Llevant

2. Vrsta geografske označbe

ZOP – zaščitena označba porekla

3. Kategorije proizvodov vinske trte

1. Vino

3. Likersko vino

4. Peneče vino

8. Biser vino

4. Opis vina

Vino – bela vina in vina rosé

Bela vina in vina rosé so bistra, prosojna in svetla. Imajo svež, saden okus. V ustih so sveža, odprta in sadna. Bela vina so zorjena v sodih, ki jim dajo značilen okus. V ustih imajo polno, kremasto strukturo in dolg pookus.

Koncentracija žveplovega dioksida: 240 mg/L, če > 5 g/l glukoze in fruktoze.

Meje analitskih parametrov, ki tu niso omenjeni, morajo ustrezati predpisom EU.

Splošne analitske lastnosti

Največji delež skupnega alkohola (v vol. %) Najmanjši delež dejanskega alkohola (v vol. %) 10,5 Najmanjša koncentracija skupnih kislin 4,5 miliekvivalenta na liter Največja koncentracija hlapnih kislin (v miliekvivalentih na liter) 13,3 Največja koncentracija skupnega žveplovega dioksida (v miligramih na liter) 180

Vino – rdeča vina

Rdeča vina so bistra, živahna in svetla s precejšnjo do srednjo globino barve. Mlada vina imajo svež saden okus, starana vina pa okus po zrelem sadju, obogaten z okusom zorenja v sodih. V ustih so elegantna, prijetna, polnega telesa, uravnotežena in žametna s toplim, dolgotrajnim zatonom.

Koncentracija žveplovega dioksida: 180 mg/L, če > 5 g/l glukoze in fruktoze.

Meje analitskih parametrov, ki tu niso omenjeni, morajo ustrezati predpisom EU.

Splošne analitske lastnosti

Največji delež skupnega alkohola (v vol. %) Najmanjši delež dejanskega alkohola (v vol. %) 11 Najmanjša koncentracija skupnih kislin 4,5 miliekvivalenta na liter Največja koncentracija hlapnih kislin (v miliekvivalentih na liter) 13,3 Največja koncentracija skupnega žveplovega dioksida (v miligramih na liter) 140

Likersko vino

Likerska vina so slamnato rumene barve z zeleno do zlato barvo na robu kozarca. Likerska rdeča vina so intenzivno rdeče do vijolične barve. So bistra in svetla. Likerska bela vina imajo cvetličen okus, lahko se zazna tudi okus, ki spominja na sadje v sirupu, z zrelimi toni. Likerska rdeča vina imajo okus vkuhanega sadja, rozin in oreškov. Imajo dobro vsebnost kislin, so uravnotežena in elegantna.

Koncentracija žveplovega dioksida: 175 mg/L, če > 5 g/l glukoze in fruktoze.

Največja koncentracija hlapnih kislin je 25 miliekvivalentov na liter, ker so to vina z volumenskim deležem skupnega alkohola 15 vol. %. ali več. To je v skladu z odstopanjem iz točke 3 Priloge I C k Uredbi (ES) št. 606/2009.

Meje analitskih parametrov, ki tu niso omenjeni, morajo ustrezati predpisom EU.

Splošne analitske lastnosti

Največji delež skupnega alkohola (v vol. %) Najmanjši delež dejanskega alkohola (v vol. %) 15 Najmanjša koncentracija skupnih kislin 4,5 miliekvivalenta na liter Največja koncentracija hlapnih kislin (v miliekvivalentih na liter) 25 Največja koncentracija skupnega žveplovega dioksida (v miligramih na liter) 130

Peneče vino

Mlada peneča vina so skoraj brezbarvna. Peneča vina, zorjena v sodih, imajo intenzivnejšo barvo. Barva penečih vin rosé je med čebulnato in rožnato vijolično.

Vino je vedno svetlo. Mehurčki so drobni, sproščajo se počasi in dolgo ter oblikujejo dolge verige. Okus spominja na način proizvodnje iz osnovnih vin z avtolizo droži. V ustih je vino uravnoteženo kislo in ni grobo. Pookus je čist in dolgotrajen.

Meje analitskih parametrov, ki tu niso omenjeni, morajo ustrezati predpisom EU.

Splošne analitske lastnosti

Največji delež skupnega alkohola (v vol. %) Najmanjši delež dejanskega alkohola (v vol. %) 11 Najmanjša koncentracija skupnih kislin 4,5 miliekvivalenta na liter Največja koncentracija hlapnih kislin (v miliekvivalentih na liter) 13,3 Največja koncentracija skupnega žveplovega dioksida (v miligramih na liter) 160

Biser vino

Bela peneča vina so slamnato rumene barve s svetlo zlato barvo na robu kozarca. Vina rosé imajo srednjo globino rožnato vijolične barve.

So bistra in svetla. Mehurčki in verige mehurčkov so majhni. Aroma je sadna z okusi sekundarnega vrenja. V ustih je vino sveže in sadno z dolgotrajnim pookusom.

Meje analitskih parametrov, ki tu niso omenjeni, morajo ustrezati predpisom EU.

Splošne analitske lastnosti

Največji delež skupnega alkohola (v vol. %) Najmanjši delež dejanskega alkohola (v vol. %) 10 Najmanjša koncentracija skupnih kislin 4,5 miliekvivalenta na liter Največja koncentracija hlapnih kislin (v miliekvivalentih na liter) 13,3 Največja koncentracija skupnega žveplovega dioksida (v miligramih na liter) 160

5. Enološki postopki

a. Osnovni enološki postopki

Posebni enološki postopki

Tehnike obdelave grozdja, mošta in vina, nadzor vrenja in predelava morajo biti zasnovani za proizvodnjo najvišje kakovosti. Za ekstrakcijo mošta ali vina se lahko uporabljajo samo mehanski sistemi, ki ne poškodujejo ali napačno obdelajo trdnih delov grozdnih jagod. Prakse za ekstrakcijo barvil, ki vključujejo predhodno segrevanje grozdja ali segrevanje mošta ali vina s tropinami, so prepovedane. Za ekstrakcijo mošta ali vina ter njegovo ločevanje od tropin je treba uporabiti ustrezen pritisk, tako da donos ne presega 70 litrov vina na 100 kilogramov obranega grozdja.

b. Največji donosi

11 000 hektolitrov na hektar

77 hektolitrov na hektar

6. Razmejeno območje

Območje proizvodnje za označbo porekla „Pla i Llevant“ sestavljajo naslednje občine na otoku Majorka: Algaida, Ariany, Arta, Campos, Capdepera, Felanitx, Llucmajor, Manacor, Maria de la Salut, Montuíri, Muro, Petra, Porreres, Sant Joan, Sant Llorenc des Cardassar, Santa Margalida, Santanyi, Sineu in Vilafranca de Bonany, ki jih je pristojni svet opredelil kot primerne za pridelavo grozdja navedenih sort.

7. Glavne sorte vinske trte

PENSAL BLANCA, sinonim za: MOLL

CALLET

GORGOLLASSA

GIRO ROS

FOGONEU

MANTO NEGRO

8. Opis povezave

Vino

Na vinsko trto vpliva otoška narava regije ter njena lokacija skoraj na ravni morske gladine. Veter „embat“, ki je značilen za to regijo, zagotavlja svežino, vlago in slanost. Hkrati vpliva na način vinogradništva, ker se z zeleno rezjo v času vegetacije zagotovi, da je sadež izpostavljen zraku in dobi veliko soli. Veliko sonca spodbuja sintezo fenolnih spojin, bogastvo okusov in visoko vsebnost alkohola, precejšnjo do srednjo globino barve rdečih vin ter bistra bela vina. Apnenčasta tla ugodno vplivajo na navzočnost aromatskih spojin. Vsi ti dejavniki dajejo vinu „Pla i Llevant“ edinstven značaj z lepo povezano kislostjo, ki daje vinu njegovo tipično strukturo in moč.

Peneče, biser in likersko vino

Razlikovalne lastnosti penečega, biser in likerskega vina z ZOP „Pla i Llevant“ so posledica različne kakovosti osnovnih vin, ki se uporabljajo za njihovo proizvodnjo.

9. Bistveni dodatni pogoji

Pravni okvir:

V nacionalni zakonodaji

Vrsta dodatnega pogoja: Dodatne določbe v zvezi z označevanjem

Opis pogoja:

Na etiketi mora biti ime in logotip označbe porekla „Pla i Llevant“.

Pravni okvir:

V nacionalni zakonodaji

Vrsta dodatnega pogoja: Pakiranje na razmejenem območju

Opis pogoja:

Polnjenje v steklenice mora potekati na območju proizvodnje, saj je to zelo pomembno za kakovost končnega proizvoda. Najboljši pogoji se najlažje zagotovijo tako, da stekleničenje opravijo polnilnice, ki se nahajajo v isti regiji kot vinske kleti, zajete z označbo, in so pod njihovim neposrednim nadzorom, saj imajo strokovne izkušnje ter poglobljeno znanje v zvezi s posebnimi lastnostmi zadevnega vina. Steklenice, v katerih se prodaja vino za potrošnjo, morajo imeti žig z jamstvom, etiketo ali oštevilčeno sekundarno etiketo, ki jo izda inšpekcijski organ in jo namesti vinska klet. Inšpekcijski organ je treba v primeru skladiščenja vina iz drugih geografskih regij o tem vnaprej pisno obvestiti. Skladiščenje se dovoli pod naslednjimi pogoji: vino v steklenicah prostornine < 15 L. Steklenice etiketirane na kraju porekla.

Povezava na specifikacijo proizvoda

http://www.caib.es/sites/qualitatagroalimentaria/es/pla_i_llevant-46239/